A TANÁCS HATÁROZATA
(2005. december 20.)
az Európai Közösség és a Jordán Hasimita Királyság közötti, levélváltás formájában létrejött, a kölcsönös liberalizációs intézkedésekről, valamint az EK-Jordánia társulási megállapodás módosításáról és az I., II., III., és IV. mellékletének és 1. és 2. jegyzőkönyvének helyettesítéséről szóló megállapodás megkötéséről
(2006/67/EK)
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 133. cikkére, összefüggésben a 300. cikk (2) bekezdése első albekezdésének első mondatával,
tekintettel a Bizottság javaslatára,
mivel:
(1)
A 2002. május 1-je óta hatályban lévő, az egyrészről az Európai Közösségek és azok tagállamai, másrészről a Jordán Hasimita Királyság közötti társulás létrehozásáról szóló, euro-mediterrán megállapodás (1) (a továbbiakban: a társulási megállapodás) 15. cikke megállapítja, hogy a Közösségnek és Jordániának fokozatosan végre kell hajtania a mezőgazdasági termékek kölcsönös kereskedelmének nagyobb fokú liberalizációját. A 10. cikk (1) bekezdésének c) pontja megállapítja, hogy a mezőgazdasági termékekre alkalmazandó rendelkezéseket megfelelően alkalmazni kell a feldolgozott mezőgazdasági termékek mezőgazdasági alkotóelemére is. A 17. cikk (1) bekezdése úgy rendelkezik, hogy 2002. január 1-jétől a Közösség és Jordánia - a mezőgazdasági termékek nagyobb fokú liberalizációjának célkitűzésével összhangban - értékeli a helyzetet a 2003. január 1-jei hatállyal, a Közösség és Jordánia által alkalmazandó liberalizációs intézkedések meghatározása érdekében.
(2)
Az EU-Jordánia társulási tanács az 1/2005 ajánlással (2) jóváhagyta az európai szomszédsági politikára vonatkozó olyan cselekvési tervet, amely magában foglal egy a mezőgazdasági és feldolgozott mezőgazdasági termékek kereskedelmének további liberalizációjára vonatkozó különös rendelkezést.
(3)
A Bizottság a Közösség nevében a társulási megállapodás új, 11a. és 14a. cikkekkel való kiegészítésének, valamint 1. és 2. jegyzőkönyve és az I., II., III. és IV. melléklete helyettesítésének céljából, egy levélváltás formájában létrejövő megállapodásról folytatott tárgyalásokat.
(4)
A levélváltás formájában létrejött, 2005. június 23-án parafált megállapodást jóvá kell hagyni.
(5)
Az e határozat végrehajtásához szükséges intézkedéseket a Bizottságra ruházott végrehajtási hatáskörök gyakorlására vonatkozó eljárások megállapításáról szóló, 1999. június 28-i 1999/468/EK tanácsi határozattal (3) összhangban kell elfogadni,
A KÖVETKEZŐKÉPPEN HATÁROZOTT:
1. cikk
Az Európai Közösség és a Jordán Hasimita Királyság közötti, levélváltás formájában létrejött, a kölcsönös liberalizációs intézkedésekről, valamint az EK-Jordánia társulási megállapodás módosításáról és az I., II., III., és IV. mellékletének és 1. és 2. jegyzőkönyvének helyettesítéséről szóló megállapodás a Közösség nevében jóváhagyásra kerül.
A levélváltás formájában létrejött megállapodás szövegét csatolták e határozathoz.
2. cikk
Az 1. és 2. jegyzőkönyv végrehajtásához szükséges intézkedéseket a 3. cikk (2) bekezdésében említett eljárással összhangban kell elfogadni.
3. cikk
(1) A Bizottság munkáját az 1260/2001/EK rendelet (4) 42. cikke által létrehozott Cukorpiaci Irányítóbizottság, vagy - adott esetben - a piac közös szervezéséről szóló egyéb rendeletek megfelelő rendelkezései által létrehozott bizottságok, vagy a 2913/92/EGK tanácsi rendelet (5) 248a. cikkével létrehozott Vámkódexbizottság segíti.
(2) Az e bekezdésre történő hivatkozáskor az 1999/468/EK határozat 4. és 7. cikkét kell alkalmazni.
Az 1999/468/EK határozat 4. cikkének (3) bekezdésében meghatározott időtartam egy hónap.
(3) A bizottság elfogadja eljárási szabályzatát.
4. cikk
A Tanács elnöke felhatalmazást kap, hogy kijelölje a levélváltás formájában létrejött megállapodásnak a Közösséget jogilag kötelező aláírására jogosult személyt.
5. cikk
Ezt a határozatot az Európai Unió Hivatalos Lapjában közzé kell tenni.
Kelt Brüsszelben, 2005. december 20-án.